Predkladacia správa

Ministerstvo spravodlivosti Slovenskej republiky (ďalej len „ministerstvo“)  predkladá na rokovanie Legislatívnej rady vlády Slovenskej republiky materiál s názvom „Návrh opatrení na zlepšenie fungovania obchodného registra“ (ďalej len „návrh opatrení“).

Návrh opatrení bol vypracovaný v súlade s úlohami vyplývajúcimi z Programového vyhlásenia vlády SR na roky 2016-2020, ktoré bolo schválené uznesením vlády Slovenskej republiky č. 141  z 13. apríla 2016 (ďalej len „Programové vyhlásenie“), z Návrhu opatrení na zlepšenie podnikateľského prostredia, ktorý bol schválený uznesením vlády Slovenskej republiky č. 327 z 28. júna 2017, ako aj z Koncepcie ďalších zmien v justícii schválenej na 40. zasadnutí Súdnej rady Slovenskej republiky.
 
Programovým vyhlásením sa vláda Slovenskej republiky v časti Spravodlivosť             a súdnictvo zaviazala:  
•	„S cieľom vytvoriť podmienky pre rozhodovanie sporov, prehodnotiť rozsah činností, ktoré dnes vykonávajú súdy, ktoré nemajú povahu rozhodovania sporov a nepatria podľa Ústavy do obligatórnej pôsobnosti súdov. Ide najmä o presun pôsobnosti v oblasti vedenia Obchodného registra na iný subjekt poverený výkonom verejnej moci, 
•	prijať zásadné opatrenia legislatívnej, technickej, materiálnej, organizačnej a personálnej povahy na zvýšenie efektívnosti súdov s cieľom zrýchlenia súdneho konania a zvýšenia efektívnosti fungovania súdneho systému vrátane vytvorenia podmienok pre efektívnejšiu správu súdov,
•	vytvoriť predpoklady na systematické zlepšovanie postavenia Slovenskej republiky voči krajinám OECD a EÚ v hodnoteniach podnikateľského prostredia (napr. postavenie SR v analýze Doing Business).“

Úlohy z Programového vyhlásenia majú priamy dopad na súčasnú právnu úpravu obchodného registra, ako aj dopad na jeho fungovanie. Ministerstvo sa za účelom plnenia úloh vyplývajúcich z Programového vyhlásenia, ako aj s cieľom zlepšenia postavenia Slovenskej republiky v hodnoteniach podnikateľského prostredia vypracovalo projekt „Obchodný register a životné situácie podnikateľov“, ktorý bol schválený Ministerstvom vnútra Slovenskej republiky. V súvislosti s týmto projektom bola vypracovaná štúdia uskutočniteľnosti k informačnému systému obchodného registra, analýza subjektov pre externé zápisy a ekonomicko-komparatívna analýza. 

Realizácia Programového vyhlásenia, ako i navrhovaných opatrení vyžaduje iniciatívu vlády Slovenskej republiky, preto ministerstvo predkladá vláde Slovenskej republiky návrh opatrení a ich časový harmonogram.

Opatrenia realizované v prvej fáze sú nasledovné:

a) predloženie návrhov právnych predpisov a technických riešení zameraných na efektívnu opravu neaktuálnych údajov zapísaných v obchodnom registri a riešenie zapísaných osôb, ktoré vo vzťahu k obchodnému registru neplnia svoje zákonné povinnosti, najmä prostredníctvom stotožnenia zapísaných údajov využitím hodnôt referenčných údajov z referenčných registrov či prostredníctvom skúmania plnenia zákonných podmienok registrácie (ide o tzv. „čistenie údajov obchodného registra“),
b) elektronizácia procesov súvisiacich s registráciou údajov v obchodnom registri zavedením výlučnej elektronickej podoby podávania návrhov na zápis, zmenu a  výmaz údajov z obchodného registra,
c) úplná digitalizácia Zbierky zákonom ustanovených listín (ďalej len „zbierka listín“), ktorá umožní zrýchlenie a zefektívnenie vyhľadávania informácií o osobách zapísaných v obchodnom registri,
d) príprava nového informačného systému obchodného registra,
e) príprava potrebnej legislatívy pre aplikáciu opatrení, ktoré budú realizované v druhej fáze.

V druhej fáze sa budú realizovať nasledovné opatrenia:

a) vykonanie legislatívnych úprav, týkajúcich sa najmä presunu časti agendy obchodného registra na externých registrátorov,
b) organizačno-technická optimalizáciu sústavy registrových súdov,
c) implementácia nového technického riešenia pre platformu, na ktorej je obchodný register prevádzkovaný, vrátane prepracovania elektronických formulárov, ktoré budú integrované s príslušnými referenčnými registrami; to umožní efektívne preberanie údajov, ktoré už sú v informačných systémoch verejnej správy k dispozícii a tak výrazne zníži chybovosť zapisovaných údajov, ktoré môžu vznikať najmä pri ich manuálnom prepisovaní, či opätovnom deklarovaní a súčasne sa zabezpečí právna záväznosť údajov o zapísaných osobách na internete. 

Návrh opatrení je v súlade s Ústavou Slovenskej republiky, ústavnými zákonmi, nálezmi Ústavného súdu, medzinárodnými zmluvami, ktorými je Slovenská republika viazaná, zákonmi a súčasne je v súlade s právom Európskej únie.	

Analýza vplyvov návrhu opatrení na rozpočet verejnej správy, na zamestnanosť, na informatizáciu spoločnosti, na životné prostredie, na podnikateľské prostredie, sociálne vplyvy a vplyvy na služby verejnej správy na občana sú vyhodnotené v doložke vybraných vplyvov. Ministerstvo však v súvislosti s predkladaným návrhom opatrení s výnimkou  vplyvov súvisiacich s digitalizáciou zbierky listín bude vyhodnocovať jednotlivé vybrané vplyvy až pri vypracovaní konkrétnych návrhov právnych predpisov, do ktorých budú jednotlivé opatrenia zapracované.

Návrh opatrení bol predmetom konzultácií so zástupcami podnikateľského sektora. Návrh opatrení bol predložený na predbežné pripomienkové konanie dňa 21. septembra 2017. Stála pracovná komisia Legislatívnej rady vlády Slovenskej republiky na posudzovanie vybraných vplyvov (ďalej len „komisia“) zaslala dňa 5. októbra 2017 k návrhu opatrení svoje súhlasné stanovisko s pripomienkami. Dňa 5. februára 2018 po prepracovaní návrhu materiálu po medzirezortnom pripomienkovom konaní bol návrh materiálu zaslaný komisii na opätovné posúdenie. Komisia po opätovnom posúdení materiálu vyjadrila nesúhlasné stanovisko.

	Na rokovanie Legislatívnej rady vlády Slovenskej republiky sa návrh opatrení predkladá bez rozporov.